ΓΡΑΠΤΗ ΕΡΩΤΗΣΗ E-1509/97 υποβολή: Joaquim Miranda (GUE/NGL) προς την Επιτροπή (30 Απριλίου 1997)

Θέμα: Διασκέψεις για την εκστρατεία καθιέρωσης του Εύρω

Σύμφωνα με πληροφορίες που είδαν το φως της δημοσιότητας και έχουν ήδη επιβεβαιωθεί, η Επιτροπή έχει συστήσει και συντονίζει, στα πλαίσια της εκστρατείας σχετικά με το ενιαίο νόμισμα, μία «Ομάδα επιμελητών διασκέψεων».

Σύμφωνα πάντοτε με τις ίδιες πληροφορίες, η εν λόγω ομάδα περιλαμβάνει περίπου 180 «ειδικούς» οι οποίοι υπογράφουν δήλωση σύμφωνα με την οποία δεσμεύονται «να μη στηρίξουν ιδέες αντίθετες από εκείνες που εκφράζει η Επιτροπή».

Έχοντας υπόψη τα προαναφερθέντα,

1. θα μπορούσε άραγε η Επιτροπή να αναφέρει, το δυνατόν συντομότερα, αν μία τέτοια δήλωση συνάδει με τις συστηματικά επαναλαμβανόμενες αρχές περί ηθικής, πλουραλισμού και ακριβείας όσον αφορά την πληροφόρηση;

2. ποιοι είναι οι πορτογάλοι επιμελητές διασκέψεων που μετέχουν στην εν λόγω ομάδα: Ποια κριτήρια επιλογής πρυτάνευσαν και σε ποιες πρωτοβουλίες θα μετάσχουν αυτοί;

Απάντηση του κ. de Silguy εξ ονόματος της Επιτροπής (1η Ιουλίου 1997)

Η ενημερωτική εκστρατεία σχετικά με το ευρώ την οποία η Επιτροπή αναπτύσσει σε στενή συνεργασία με το Κοινοβούλιο βασίζεται σε τρεις απλές αρχές:

- αποκέντρωση μέσω των δημόσιων και ιδιωτικών κέντρων πληροφόρησης κάθε κράτους μέλους

- συνεργασία με τις εθνικές κυβερνήσεις με τις οποίες συνάπτονται οι εθνικές συμβάσεις

- προοδευτική εξέλιξη προκειμένου να τηρηθεί το χρονοδιάγραμμα και το σενάριο εισαγωγής του ευρώ.

Η εν λόγω ενημερωτική εκστρατεία είναι από τη φύση της πλουραλιστική. Πολλά συνέδρια και διασκέψεις που χρηματοδοτήθηκαν στο πλαίσιο της ενημερωτικής εκστρατείας για το ευρώ, έδωσαν τη δυνατότητα να εκφρασθούν κάθε είδους θετικές και αρνητικές γνώμες. Προκειμένου να ανταποκριθεί στην αυξανόμενη ζήτηση για πληροφορίες από το ευρύτερο κοινό, η Επιτροπή αποφάσισε το 1996 να συστήσει την Ομάδα επιμελητών διασκέψεων (Groupeuro). Πρόκειται για μία ομάδα εξωτερικών εμπειρογνωμόνων, σε εθελοντική βάση, οι οποίοι επιλέγονται με βάση την εμπειρογνωμοσύνη τους, τον τόπο εγκατάστασής τους και τις γλωσσικές τους ικανότητες. Ενημερώνονται τακτικά για τις εξελίξεις στον τομέα της οικονομικής και νομισματικής ένωσης (ΟΝΕ) και λαμβάνουν μέρος σε φόρουμ όταν δεν υπάρχει εκπρόσωπος της Επιτροπής. Κύριος στόχος της σύστασης της ομάδας αυτής είναι να τονωθεί ο διάλογος για την ΟΝΕ εκπροσωπώντας τη θέση της Επιτροπής όποτε χρειάζεται.

Στο πλαίσιο αυτό, είναι λογικό τα μέλη της ομάδας αυτής να δεσμεύονται έναντι της Επιτροπής με έναν κώδικα δεοντολογίας. Αυτό αναφέρεται σε συμφωνία η οποία ρυθμίζει επίσης την επιστροφή των δαπανών. Επιστρέφονται οι ταξιδιωτικές δαπάνες και οι δαπάνες διαμονής συν ένα πάγιο ποσό ως αποζημίωση για τη διακοπή των επαγγελματικών τους υποχρεώσεων. Η συμφωνία ζητά ρητά από αυτούς να μη δέχονται πληρωμές από τρίτους.

Όταν δεν ομιλούν στο πλαίσιο της συμφωνίας, τα μέλη δεν δεσμεύονται από τις υποχρεώσεις που έχουν ως μέλη της ομάδας. Επιπλέον, η υπογραφή της συμφωνίας είναι εθελοντική και τα μέλη μπορούν να παραιτηθούν ανά πάσα στιγμή. Δεν ήταν ποτέ πρόθεση της Επιτροπής να περιορίσει την ελευθερία έκφρασης.

Με βάση τις εμπειρίες που συγκεντρώθηκαν από την πρώτη περίοδο λειτουργίας της ομάδας και προκειμένου να αποφευχθούν οι παρεξηγήσεις αποφασίσθηκε να τροποποιηθεί το κείμενο του κώδικα δεοντολογίας ώστε να καταστεί διαφανέστερος και να αποφευχθούν οι λανθασμένες ερμηνείες του στο μέλλον. Ο κώδικας δεοντολογίας διατίθεται από την Επιτροπή (ΓΔ.Χ.C5).

Προς το παρόν υπάρχουν τρία μέλη της ομάδας αυτής στην Πορτογαλία (οι κ. κ. E. Americo, J. Maia E Silva και T. Mariz). Για πληροφορίες ως προς αυτά μπορεί να απευθυνθεί κανείς στην Επιτροπή. Η Επιτροπή συμβουλεύθηκε τις αντιπροσωπείες του Κοινοβουλίου και της Επιτροπής σε όλα τα κράτη μέλη στο πλαίσιο της αρχικής επιλογής μελών για την ομάδα Groupeuro της οποίας τα μέλη καλεί η Επιτροπή να συμμετέχουν εξ ονόματός της σε συνέδρια και διασκέψεις μόνον όταν δεν υπάρχει επίσημος εκπρόσωπός της.